  Майя Бывальцева Удмуртиысь кивалтэтлэн тӧроез лымыян дыръя пичи сюресъёсты но азбаръёсты сузянлэн ӟечлыкезлы саклык висъяны куриз. 9-тӥ коньывуонэ Виктор Савельев Ижкарлэн кивалтӥсьёсыныз, министерствоосын но удысэтъёсын толон трос лымы усён дыръя кылдэм югдурез эскериз. Со сярысь ивортэ улосвыл тӧролэн но кивалтэтлэн пресс-службазы. «Инкуазь кужымез дугдытыны уг луы, но солы дась луыны кулэ. Та ужын тужгес бадӟым кылкутон усе сюресъёсты но ульчаосты возён ужен вырись ёзэсъёс вылэ. Ижкарысь но элькунысь автомобиль сюресъёс вылын кылдэм югдур возьматӥз, трос лымы усемен но подрядной огазеяськонъёслэн ӝегамзы сэрен сюресъёс вылын югдур секыт луэ», — вераз кивалтэтлэн тӧроез. Со пусйиз, таӵе югдурын валтӥсь ужпум — сюрес вылын шудтэм учыръёслэн лыдзы медаз буды. Озьы ик солэн верамезъя, пичи сюресъёсты но азбаръёсты сузянын муниципалитетъёслы улосвылысь транспортъя но сюрес возёсъя министерство юрттыны кулэ. Умой ужамтэ заказчикъёсты но подрядчикъёсты административной кылкутон улэ кыскыны кулэ. Транспортъя министерствоез улосвыл, мунципалкуспо но федерал сюресъёс вылтӥ кышкыттэмлыко мынон-ветлонэз радъян ужрадъёсты кутыны куризы. Али федерал трассаос вылын оперативной группаос ужало, шугъяськытӥсь интыосын нимысьтыз техника люкамын. Сюресъёс, тротуаръёс но азбаръёс чылкыт мед улозы шуыса, удысэтъёс матысь дыре вань огазеяськонъёслэсь ужамзэс радъян понна ужрадъёсын план кылдытыны кулэ. Тегъёс: Мерлык Авто Ижкар ВикторСавельев Удмуртия лымы  